
Бүген Татарстан Республикасы Хөкүмәте йортында узган республика киңәшмәсендә күп балалы гаиләләрне җир кишәрлекләре белән тәэмин итү эшләренең барышы турында Татарстан Республикасы җир һәм мөлкәт мөнәсәбәтләре министрының беренче урынбасары Артур Галиев хәбәр итте.

Киңәшмәне республиканың барлык муниципалитетлары белән видеоконференцэлемтә режимында Татарстан Республикасы Президенты Рөстәм Миңнеханов уздырды. Киңәшмәдә Татарстан Республикасы Премьер-министры Алексей Песошин да катнашты.

Артур Галиев билгеләп үткәнчә, бүгенгә исемлекләргә 56 мең күп балалы гаилә кертелгән, шулардан 36 меңе яисә 65%ы җир кишәрлекләре белән тәэмин ителгән. Җир кишәрлекләрен бирү нормалары ММИ тарафыннан 6дан алып 20 сутыйга кадәр расланган. Казанда бу – 3 баладан торган гаиләгә 6 сутый, тагын 1 сутый – 3 нче баладан соң туган балага.

Артур Галиев хәбәр иткәнчә, бүгенгә 7 муниципаль район күп балалы гаиләрне тулысынча җир кишәрлекләре белән тәэмин иткән. Бу – Әгерҗе, Аксубай, Апас, Мамадыш, Балык Бистәсе, Спас, Тәтеш районнары. Артта калучылардан 10 район, аларда тәэмин ителеш – 50-80%. Бу – Түбән Кама, Баулы, Лениногорск, Әлмәт, Зеленодольск, Бөгелмә, Лаеш, Кукмара, Арча, Тукай районнары.

Нотыкчы Казан һәм Чаллы шәһәрләренә аерым тукталды. Тәэмин итеп бетерү өчен 11 мең җир кишәрлеге җитми. Барлыгы Казанда 2,5 мең җир кишәрлеген бирү каралган. Бүгенгә 2 мең 360 кишәрлек рәсмиләштерелгән, шулардан 1 мең 14 җир кишәрлегенә карата Татарстан Республикасы Җир һәм мөлкәт мөнәсәбәтләре министрлыгы тарафыннан карар кабул ителгән.

Чаллы шәһәре буенча өстәмә массивларны үзләштерү дәвам итә. Барлыгы Чаллы шәһәре буенча 780 кишәрлекен рәсмиләштерү каралган. Бүгенгә 535 кишәрлек рәсмиләштерелгән, шулардан 246 кишәрлекне күп балалы гаиләләр сайлаган инде.

Артур Галиев Чаллы шәһәре һәм Тукай муниципаль районы җитәкчелеген массивларны үзләштерү эшен тизләтергә өндәде.
Татарстан Республикасы Җир һәм мөлкәт мөнәсәбәтләре министрлыгы: Татарстанда җир кишәрлекләре белән 36 мең күп балалы гаилә тәэмин ителгән